Ta minuu chaꞌa ikaꞌan Sutumañi‑yo chii Jonás,
seꞌe ra‑Amittay,
ta katyi‑ra:
—Kuaꞌan ndyaa ñuu kaꞌnu Nínive,
ta sakoton chii ñayɨvɨ yukuan tyi kuaꞌa loko kuatyi‑chi ikaya nuí,
ta kuakoo cha‑kuasaꞌí chii‑chi.
Yukuan ta ikiꞌin Jonás ityi kuaꞌan‑ra,
soko ña‑ikiꞌin‑ra tuꞌun kuꞌun‑ra nuu ikaꞌan Sutumañi‑yo.
Yukuan ta ichinu‑ra chii Sutumañi‑yo,
ta kuaꞌan‑ra ityi ñuu Tarsi.
Ta ichaa‑ra ñuu nañi Jope,
ta iñiꞌi‑ra nuu varku chakuakuꞌun ñuu Tarsi.
Yukuan ta ityaꞌvi‑ra yaꞌvi kuenda kuakuꞌun‑ra chiꞌin‑tun,
ta ikɨꞌvɨ‑ra nuu‑tun tyi kuakuchiyo‑ra chii Sutumañi‑yo.
Yukuan kuenda ityandaꞌa Sutumañi‑yo nuu tatyi kaꞌnu nuu ndutyañuꞌu,
ta isanakanda‑chi ndutyañuꞌu ta kuandya kuꞌva ikuñi taꞌvi kuatyi varku,
saꞌa‑chi.
Yukuan ta ikichaꞌa yuꞌu loko ra‑satyiñu nuu varku,
ta taꞌan taꞌan minuu‑chi ikichaꞌa kanachaa‑chi chii ndyoo‑chi.
Ta isakuita‑chi ndatyiñu cha‑ndiso varku tyi nduñama‑tun nuu ndutyañuꞌu.
Ta chaꞌinanuu Jonás ityi vee tichi varku,
ta kixi loko‑ra.
Yukuan ta kuandyeꞌe ra‑kuvi nuu nuu varku nuu kixi‑ra,
ta ikatyi‑ra chii‑ra:
—¿Naa saꞌun kixi lokon iꞌya?
¡Ndukuita ta kaꞌan chiꞌin ndyoo cha‑chinu iñun tyi vatu‑ñi ta kaka iñi‑ra chii‑yo,
ta makuu‑yo!
Yukuan ta ikichaꞌa natuꞌun taꞌan‑chi,
ta katyi‑chi:
—Nanduku‑yo minuu kuꞌva tyi koto‑yo yoo chakatyi ta taꞌan‑yo tyeꞌen.
Ta itava‑chi kuꞌva,
ta ichito‑chi tyi Jonás kuvi ra‑iyo kuatyi.
Yukuan ta ikaꞌan‑chi chii‑ra,
ta katyi‑chi:
—Kaꞌan nuu‑ndi yoo chakatyi ta vachi cha‑ña‑vaꞌa tyeꞌen sɨkɨ‑yo.
Ta,
¿naa tyiñu satyiñun?
Ta,
¿indya ñuu vachun?
Ta,
¿naa tata kuun?
Yukuan ta inakaꞌan Jonás,
ta katyi‑ra:
—Yuꞌu kuví tata hebreo,
ta chinu iñí chii Sutumañi‑yo,
Ndyoo ndyaa andɨvɨ,
ra‑isavaꞌa ndutyañuꞌu ta ñuꞌu ñayɨ́vɨ́.
Yukuan ta inayuꞌu loko‑ka‑chi,
ta katyi‑chi:
—¿Naku isaꞌun takuan?
—tyi chito‑chi tyi chii Sutumañi‑yo ichinu‑ra tyi maa‑ra inakaꞌan nuu‑chi.
Ta induñiꞌi‑ka tatyi ta ndutyañuꞌu,
ta ikaꞌan ra‑satyiñu nuu varku chii‑ra,
ta katyi‑chi:
—¿Iso kaa kundyakuu‑ndi chiꞌun tyi kutaxin ndutyañuꞌu?
Ta inakaꞌan Jonás,
ta katyi‑ra:
—Kiꞌin‑ndo chií ta sakaña‑ndo nuu ndutyañuꞌu tyi takuan ta kutaxin‑chi tyi chito maí tyi chakatyí ta vachi tatyi kaꞌnu sɨkɨ‑ndo —katyi‑ra.
Yukuan ta induñiꞌi loko ra‑satyiñu nuu varku xita‑ra ndutya chiꞌin yutun tyi kuñi‑chi ndichichata‑chi yuꞌu ndutyañuꞌu,
soko ña‑ikuvi tyi induñiꞌi‑ka inakanda ndutyañuꞌu.
Yukuan ta ikaꞌan‑chi chiꞌin Sutumañi‑yo,
ta katyi‑chi:
—¡Sutumañi‑yo,
makuꞌvon taꞌvi kuu‑ndi chakatyi ra‑iꞌya,
ta matyaun kuatyi sɨkɨ‑ndi kuenda cha‑kuakaꞌñi‑ndi chii‑ra tatu ña‑tuvi kuatyi‑ra tyi maun isaꞌa ta taꞌan‑ndi tyeꞌen!
Yukuan ta ikiꞌin‑chi chii Jonás,
ta isakaña‑chi chii‑ra nuu ndutyañuꞌu,
ta ikutaxin ndutyañuꞌu.
Yukuan ta ikɨꞌvɨ loko cha‑yuꞌu‑chi chii Sutumañi‑yo,
ta ichaꞌmi‑chi ndatyiñu‑chi ityi nuu‑ra tyi sakaꞌnu‑chi chii‑ra,
ta ikaꞌan tuku‑chi tyi kuasaꞌa‑chi kuꞌva taꞌan iñi‑ra.
Yukuan ta ityandaꞌa Sutumañi‑yo nuu tyaka kaꞌnu tyi kokon‑tɨ chii Jonás.
Ta uñi kɨvɨ ta uñi ñùu iyɨꞌɨ‑ra tichi‑tɨ.
Ta kuꞌva yɨꞌɨ Jonás tichi tyaka kaꞌnu,
ta ichikan taꞌvi‑ra chii Sutumañi‑yo Ndyoo cha‑chinu iñi‑ra,
ta katyi‑ra:
Kuꞌva ndyeꞌí tundoꞌo ta ikanachaí chii yoꞌo Sutumañi‑yo,
ta ichiñisoꞌun tuꞌun kaꞌín.
Ta cha‑yatyin cha‑kuí,
ta ichikan taꞌví chiun,
ta ityindyeun chií.
Ta tichi nuu kunu‑ka xiu ndutyañuꞌu isakañon chií.
Ta kaꞌnu yosondyiyo yuꞌu ndutya isayaꞌun sɨkí,
ta ikavanuu‑chi chií.
Ta ichika iñí tyi itava chiyon chií,
ta makuvi‑ka kuꞌín veñuꞌu ii Jerusalén.
Ta ichaxin ndɨꞌɨ ndutya chií,
ta kuandya ikuñi kaꞌñi‑chi chií.
Ta ikavanuu yoꞌo kuꞌu iyo tichi ndutyañuꞌu xiñí.
Ta inachiní nuu kunu‑ka chaꞌa yuku tichi ndutyañuꞌu.
Ta ichaí ndyaa ñuu ndɨyɨ,
ta ichikundasɨ nuu keté iso kuaꞌan ñayɨ́vɨ́.
Soko yoꞌo Sutumañi‑yo Ndyoí itavon chií yukuan.
Ta kuꞌva cha‑kuñi keta amé,
ta indukuꞌun iñí chii yoꞌo Sutumañi‑yo Ndyoo cha‑chinu iñí.
Ta ichaa tuꞌun kaꞌín kuandya veñuꞌu ii nuu ndyaun.
Ta ñayɨvɨ chinu iñi chii ndyoo cha‑ña‑tyaku,
isandoo‑chi cha‑ndaꞌvi iñi Ndyoo.
Soko yuꞌu tyi kuanakuꞌvé tyaꞌvi ndyoo chiun nuu kuakaꞌmí ndatyiñu kuakuꞌvé ityi nuun.
Ta kuakundyakuí tuꞌun cha‑ikaꞌín chiꞌun.
¡Tyi minuu‑ñi yoꞌo Sutumañi‑yo kuvi sakaku chii‑ndi!
katyi Jonás chii Ndyoo.
Yukuan ta ityandaꞌa Sutumañi‑yo chii tyaka kaꞌnu,
ta ichanduchan‑tɨ chii Jonás ndyaa yuꞌu ndutyañuꞌu.
Yukuan ta ikaꞌan Sutumañi‑yo inka chaꞌa chiꞌin Jonás,
ta katyi‑ra:
—Kuaꞌan ndyaa ñuu kaꞌnu Nínive,
ta sakoton chii ñayɨvɨ tuꞌun ñiñi kuakaꞌín chiun.
Yukuan ta ikiꞌin‑ra ityi ta kuaꞌan‑ra ñuu Nínive tañi kuꞌva ikaꞌan Sutumañi‑yo chiꞌin‑ra.
Ta kaꞌnu loko ñuu yukuan tyi uñi kɨvɨ kaka‑ra ta keta‑ra yuꞌu ñuu.
Yukuan ta ikɨꞌvɨ‑ra yuꞌu ñuu,
ta iin kɨvɨ ichika‑ra,
ta ikichaꞌa sakoto‑ra chii ñayɨvɨ,
ta katyi‑ra:
—Tyeꞌen kaꞌan Ndyoo:
“Uu xiko kɨvɨ vityin,
ta kuanaa ñuu Nínive iꞌya.”
Yukuan ta inachinu iñi ñayɨvɨ ñuu Nínive chii Ndyoo,
ta ikaꞌan‑chi tyi kuakuꞌun‑chi soo ndayɨ,
ta makachi‑chi tyi yukuan kuvi minuu kuꞌva tyi induꞌuvi iñi‑chi.
Ta tandɨꞌɨ kuandya rachaꞌnu ta randyiꞌi isaꞌa takuan.
Ta ichaa tuꞌun nuu rey ndyakañaꞌa ñuu Nínive,
ta isandoo ndɨkaꞌan‑ra nuu silya vaꞌa nuu ndyaa‑ra,
ta itava‑ra soo ñuꞌu‑ra nuu kuvi‑ra tyiñu,
ta indukuꞌun‑ra soo ndayɨ,
ta ichikundyaa‑ra nuu ñiyaa.
Yukuan ta ityandaꞌa‑ra tuꞌun nuu tandɨꞌɨ ñayɨvɨ ñuu Nínive,
ta isakoto‑ra chii‑chi:
—Tyeꞌen tuꞌun kaꞌan rey ta ra‑kuvi tyiñu chiꞌin‑ra:
“Makachi‑yo,
ta makoꞌo‑yo ndutya,
ta takuan tuku hndɨkɨ‑yo,
ta mvee sana‑yo,
makachi‑tɨ,
ta makoꞌo‑tɨ ndutya.
Ta ndukuꞌun‑yo soo ndayɨ,
ta saꞌvi tuku‑yo chii kɨtɨ kuvi sana‑yo,
ta kaꞌan ndaꞌvi‑yo chiꞌin Ndyoo chiꞌin tandɨꞌɨ tundyee iñi‑yo.
Ta taꞌan taꞌan minuu‑yo sandoo‑yo ityi ña‑vaꞌa kuaꞌan‑yo ta cha‑ña‑vaꞌa saꞌa‑yo chiꞌin taꞌan‑yo.
Tyi vatu‑ñi ta nasama cha‑chika iñi Ndyoo,
ta kutaxin cha‑kuxaan iñi‑ra chii‑yo,
ta masanaa‑ra chii‑yo.”
Yukuan ta indyeꞌe Ndyoo cha‑saꞌa‑chi tyi isandoo‑chi ityi ña‑vaꞌa kuaꞌan‑chi,
ta inasama cha‑chika iñi‑ra,
ta ña‑isanaa‑ra chii‑chi.
Ta ña‑vaꞌa kuñi iñi Jonás chii Ndyoo tyi induꞌuvi iñi‑ra tuꞌun ikaꞌan‑ra chii ñayɨvɨ ñuu Nínive,
ta ikuxaan loko‑ra.
Yukuan ta ikaꞌan‑ra chiꞌin Sutumañi‑yo,
ta katyi‑ra:
—Sutumañi‑yo,
takuan chika iñí kɨvɨ ndyaa‑ké ñuí,
ta yukuan kuenda yatyi‑ka ichiní kuaꞌín ñuu Tarsi tyi chité tyi nuu Ndyoo vaꞌa iñi kuun,
ta iyo cha‑ndaꞌvi iñun,
ta ña‑yatyi ndyaa cha‑kuxaun,
ta kuñi lokon chii ñayɨvɨ,
ta yatyi nasama cha‑chika iñun ta ña‑sanaun chii‑chi.
Ta vityin kaꞌín chiꞌun Sutumañi‑yo tyi makuꞌva‑kon taꞌvi kutyakí tyi vaꞌa‑ka cha‑kuí —katyi‑ra.
Yukuan ta inakaꞌan Sutumañi‑yo chii‑ra:
—¿Atu vaꞌa cha‑kuxaan lokon?
Yukuan ta iketa Jonás ñuu Nínive,
ta kuaꞌan‑ra ityi nuu keta ora,
ta isavaꞌa‑ra nuu veꞌe ndaꞌa yutun,
ta ichikundyaa‑ra nuu ndatu tyi kuandyeꞌe‑ra iso kuataꞌan ñayɨvɨ ñuu yukuan.
Yukuan ta isakaꞌndɨ Ndyoo Sutumañi‑yo nuu yutun tyi kuaꞌnu‑tun,
ta kuꞌva‑tun cha‑ndatu,
ta makuñiꞌñi loko nuu ndyaa‑ra,
ta sɨɨ loko kuñi‑ra.
Ta ituvi inka kɨvɨ,
ta ityandaꞌa Sutumañi‑yo nuu tɨndaku,
ta ichachi‑tɨ chii‑tun,
ta inaꞌityi‑tun.
Ta kuꞌva cha‑chandyaa ora,
ta ityandaꞌa Sutumañi‑yo tatyi ñiꞌñi vachi ityi nuu keta ora.
Ta inatuun ora xiñi‑ra,
ta induñiꞌñi loko nuu ndyaa‑ra,
ta kuandya kuꞌva tyi kuñaa‑ra.
Yukuan ta ichikan taꞌvi‑ra nuu Ndyoo,
ta katyi‑ra:
—¡Vaꞌa‑ka nakuí,
ta makutyaku‑ké!
Yukuan ta ikaꞌan Sutumañi‑yo chii‑ra:
—¿Atu vaꞌa cha‑kuxaan lokon chakatyi yutun?
Ta inakaꞌan Jonás,
ta katyi‑ra:
—¡Kuxaan maí tyi kuñí cha‑kuí!
Ta inakaꞌan Sutumañi‑yo chii Jonás,
ta katyi‑ra:
—Yoꞌo tyi ndaꞌvi kuñun yutun cha‑ña‑itachun,
ta ñi‑ña‑isakuaꞌnun.
Ta minuu‑ñi ñuu ichaꞌnu‑tun,
ta inka ñuu ichiꞌi‑tun.
Ta,
¿atu chika iñun tyi ña‑taꞌan‑chi kundaꞌvi iñí chii ñayɨvɨ ñuu kaꞌnu Nínive,
ta yaꞌa‑ka iin syendu oko mii ñayɨvɨ cha‑ña‑chito naa chukuu kuvi cha‑vaꞌa ta cha‑ña‑vaꞌa ityi nuí?
Ta kuaꞌa loko tuku kɨtɨ xaan iyo —katyi Sutumañi‑yo.